湖上餞沈興國分韻得二字
作者：許及之
朝代：宋

paragraphs: 赤驥見已罕，名駒更兼值。
吾鄉推賢侯，逢人話詹事。
訟簡古風還，心清民業遂。
江山妙主盟，景物恢位置。
如何柱石姿，尚以牧伯寄。
北關別經年，南薰動離思。
居然軟紅中，見此清白似。
松筠儼長身，雲霄舒直氣。
寵光竹使符，假借玉階地。
餉計曾入幕，軍容有竑議。
恭聞天語溫，喜見家學粹。
它時課最騰，看即璽書被。
今晨欣壽節，輕陰遞凉吹。
三呼禮云畢，一笑天所施。
榴花染白雲，游鯈芘青芰。
畫舸得夷猶，名園隨造次。
懷綬却羨君，戲彩且歸侍。
不繇鴈蕩山，即過石門寺。
永嘉政久成，謝公跡重記。
剩有名詩章，因來寄一二。